b'\n_START_ARTICLE_\nPaprastasis ausuonis\n_START_SECTION_\nPanaudojimas\n_START_PARAGRAPH_\nAusuoni\xc5\xb3 mediena yra viena sunkiausi\xc5\xb3 piet\xc5\xb3 Afrikos regione, d\xc4\x97l kietumo sunkiai apdirbama, ta\xc4\x8diau ir atspari termitams. D\xc4\x97l \xc5\xa1i\xc5\xb3 savybi\xc5\xb3 ausuoni\xc5\xb3 mediena nuo seno naudojama nam\xc5\xb3 ir tvor\xc5\xb3 statybose, gele\xc5\xbeinkelio pab\xc4\x97giams bei \xc5\xa1acht\xc5\xb3 atramoms. D\xc4\x97l atsparumo termitams ir rausvos spalvos \xc5\xa1ios medienos lentos populiarios grindims kloti. U\xc5\xbe Afrikos rib\xc5\xb3 ausuonio mediena populiari kaip sunki dekoratyvin\xc4\x97 mediena, i\xc5\xa1 jos daro akvarium\xc5\xb3 ir sod\xc5\xb3 puo\xc5\xa1inius, stalo lemp\xc5\xb3 pagrindus, statul\xc4\x97les._NEWLINE_Ausuonio medien\xc4\x85 vis da\xc5\xbeniau naudoja muzikos instrument\xc5\xb3 gamyboje (ypa\xc4\x8d medini\xc5\xb3 pu\xc4\x8diam\xc5\xb3j\xc5\xb3). Reikiamos kokyb\xc4\x97s senegalin\xc4\x97s dalbergijos (Dalbergia melanoxylon, vad. afrikinio juodmed\xc5\xbeio) medienos, tradici\xc5\xa1kai naudojamos klarnet\xc5\xb3 gamyboje), vis sunkiau rasti. J\xc4\x85 vis da\xc5\xbeniau kei\xc4\x8dia ausuonio mediena, kuri i\xc5\xa1laikoma prakti\xc5\xa1kai neskilin\xc4\x97ja, o i\xc5\xa1 jos pagaminti instrumentai pasi\xc5\xbeymi \xc5\xa1iltu sodriu tonu._NEWLINE__NEWLINE_Mediena naudojamai med\xc5\xbeio angliai degti._NEWLINE_Kramtomas ausuoni\xc5\xb3 \xc5\xa1akeles naudoja vietoje dant\xc5\xb3 \xc5\xa1epetuk\xc5\xb3, \xc5\xbeiev\xc4\x99 naudoja odoms rauginti, i\xc5\xa1 jos gamina \xc5\xa1pagat\xc4\x85. Lapai naudojami \xc5\xbeaizdoms gydyti._NEWLINE_Ausuoni\xc5\xb3 lapais minta drugi\xc5\xb3 Imbrasia belina vik\xc5\xa1rai. \xc5\xa0ie vik\xc5\xa1rai, turintys nema\xc5\xbeai baltym\xc5\xb3, yra \xc5\xbemoni\xc5\xb3 valgomi. Kepintus ar d\xc5\xbeiovintus juos pardavin\xc4\x97ja, kaimo ekonomikoje prekyba jais duoda nema\xc5\xbeas pajamas._NEWLINE__NEWLINE_\xc5\xa0i\xc5\xb3 med\xc5\xbei\xc5\xb3 lapais minta ir drugi\xc5\xb3 Gonometa rufobrunnea vik\xc5\xa1rai, kuri\xc5\xb3 gaminamos gijos naudojamos \xe2\x80\x9elaukinio \xc5\xa1ilko\xe2\x80\x9c gamyboje. Gijos gaunamos surenkant kokonus ir panaudojamos audekl\xc5\xb3 gamyboje.'